ശ്വാസകോശത്തില് കുടുങ്ങിയ പല്ല് പുറത്തെടുത്തു ആറു വയസ്സുകാരിക്ക് പുതുജന്മം പയ്യന്നൂര്: കുട്ടിയുടെ ശ്വാസകോശത്തില് കുടുങ്ങിയ പല്ല് സങ്കീര്ണ റിജിഡ് ബ്രോങ്കോസ്കോപ്പി ചികിത്സയിലൂടെ കണ്ണൂര് ഗവ.മെഡിക്കല് കോളജ് ആശുപത്രിയില് നിന്നും വിജയകരമായി പുറത്തെടുത്തു. ആദ്യമായി കൊഴിഞ്ഞ സ്വന്തം പല്ല് അബദ്ധത്തില് വിഴുങ്ങിയ, കണ്ണൂര് സ്വദേശിനിയായ ആറുവയസ്സുകാരിക്കാണ് ഇതോടെ പുതുജന്മം കിട്ടിയത്.ഒന്നരമാസത്തിലേറെയായി വിട്ടുമാറാത്ത ചുമയും വലിവും ശ്വാസതടസ്സവും കാരണം കുട്ടി ബുദ്ധിമുട്ടുകയായിരുന്നു. ഒരുവര്ഷം മുമ്ബേ മാറിയ വലിവിെന്റ അസ്വസ്ഥത വീണ്ടുമുണ്ടായെന്ന് കരുതിയാണ് കണ്ണൂര് ജില്ല ആശുപത്രിയിലെ കുട്ടികളുടെ ഡോക്ടറെ കണ്ടത്. അവിടെനിന്നും പരിയാരത്തെ കണ്ണൂര് ഗവ.മെഡിക്കല് കോളജ് ആശുപത്രിയിലേക്ക് റഫര് ചെയ്യുകയായിരുന്നു. വിശദമായ പരിശോധനയില്, ഇടത് ശ്വാസകോശത്തില് എന്തോ ഒന്ന് കുടുങ്ങിക്കിടക്കുന്നതായി കണ്ടെത്തുകയായിരുന്നു. എന്തെങ്കിലും വിഴുങ്ങിയിരുന്നോ എന്ന അന്വേഷണത്തിനിടെയാണ് വായില്നിന്നും കൊഴിഞ്ഞ പല്ല് കാണാതായ വിവരം രക്ഷിതാക്കള് ഡോക്ടര്മാരെ അറിയിച്ചത്. പല്ല് കുടുങ്ങി, ശ്വാസകോശത്തിലെ പ്രസ്തുത ഭാഗം അടഞ്ഞുകിടന്നതിനാല് കഫം ഉള്പ്പെടെ കെട്ടിക്കിടന്ന് അണുബാധയും അപകടാവസ്ഥയും സൃഷ്ടിക്കപ്പെട്ടിരുന്നു. ഇതോടെ, കുട്ടിക്ക് അടിയന്തര ചികിത്സ ലഭ്യമാക്കുകയായിരുന്നു. അത്യാധുനിക കാമറ സഹിതമുള്ള റിജിഡ് ബ്രോങ്കോസ്കോപ്പി ചികിത്സയിലൂടെ മൂന്ന് മണിക്കൂറിലേറെ നീണ്ട പരിശ്രമത്തിനൊടുവിലാണ് കുടുങ്ങിക്കിടന്ന പല്ലും പല്ലുകാരണം ആ ഭാഗം അടഞ്ഞുകിടന്നതിനാല് കെട്ടിക്കിടന്ന് അണുബാധയുടെ തുടക്കമായ കഫവും നീക്കം ചെയ്തത്. ശ്വാസകോശ വിഭാഗത്തിലെ ഡോ. ഡി.കെ. മനോജ്, ഡോ. രാജീവ് റാം, ഡോ. കെ. മുഹമ്മദ് ഷഫീഖ്, ശിശുരോഗ വിഭാഗത്തിലെ ഡോ. എം.ടി.പി. മുഹമ്മദ്, അനസ്തേഷ്യ വിഭാഗത്തിലെ ഡോ. ചാള്സ് തോമസ്, ഡോ. മോളി ജോസ്, ഡോ. ബഷീര് മണ്ഡ്യന് എന്നിവരുള്പ്പെട്ട മെഡിക്കല് സംഘമാണ് ചികിത്സ നടത്തിയതെന്നും കുട്ടി സുഖം പ്രാപിച്ച് വരുന്നതായും പ്രിന്സിപ്പല് ഡോ. കെ. അജയ കുമാറും ആശുപത്രി സൂപ്രണ്ട് ഡോ. കെ. സുദീപും അറിയിച്ചു. കുട്ടിയുടെ ജീവന് രക്ഷിച്ച ഡോക്ടര്മാരെയും മറ്റ് ആരോഗ്യ പ്രവര്ത്തകരെയും എം. വിജിന് എം.എല്.എ അഭിനന്ദിച്ചു.